Komisjoni määrus (EÜ) nr 2097/2002,

27. november 2002,

millega muudetakse määrust (EÜ) nr 94/2002, milles sätestatakse nõukogu määruse (EÜ) nr 2826/2000 (põllumajandussaaduste ja -toodete teavitamis- ja müügiedendusmeetmete kohta siseturul) üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 19. detsembri 2000. aasta määrust (EÜ) nr 2826/2000 põllumajandussaaduste ja -toodete teavitamis- ja müügiedendusmeetmete kohta siseturul, [1] eriti selle artiklit 12,

ning arvestades järgmist:

(1) Komisjoni määruse (EÜ) nr 94/2002, [2] viimati muudetud määrusega (EÜ) nr 1186/2002, [3] artikli 5 lõikes 1 sätestatakse, et määruse (EÜ) nr 2826/2000 artiklis 6 osutatud programmidega hõlmatud meetmete rakendamiseks esitavad ühenduse tootmisharuliidud või tootmisharudevahelised organisatsioonid oma programmid asjaomasele liikmesriigile iga aasta 15. juuniks.

(2) Pidades silmas, et teavitamis- ja müügiedendusmeetmete toetamiseks ette nähtud rahalisi vahendeid kasutati esimesel kohaldamisel augustis 2002 vähe, tuleks nendele organisatsioonidele anda võimalus esitada uued programmid.

(3) Seetõttu oleks mõistlik näha ette võimalus esitada uusi teavitamis- ja müügiedendusmeetmeid kaks korda aastas.

(4) Võttes arvesse kogemusi, mis on saadud ühenduse kaitstud päritolunimetuste (KPN), kaitstud geograafiliste tähiste (KGT) ja garanteeritud traditsiooniliste eritunnuste (GTE) ning mahepõllunduse süsteemide kohta esitatud programmide läbivaatamisel, ja ühenduse poliitika arengut nendes valdkondades, tuleks nende sektorite suuniseid kohandada.

(5) Seetõttu tuleks määrust (EÜ) nr 94/2002 muuta.

(6) Käesoleva määrusega ettenähtud meetmed on kooskõlas põllumajandustoodete müügiedenduse korralduskomiteede ühisistungil esitatud arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 94/2002 muudetakse järgmiselt.

1. Artikli 5 lõike 1 esimene lause asendatakse järgmisega:

"Määruse (EÜ) nr 2826/2000 artiklis 6 osutatud programmides sisalduvate meetmete kohaldamiseks esitavad asjaomaseid sektoreid või asjaomast sektorit esindavad ühenduse tootmisharuliidud või tootmisharudevahelised organisatsioonid asjaomaste liikmesriikide poolt väljakuulutatud projektikonkursside peale oma programmid enne iga aasta 31. jaanuari ja 31. juulit."

2. Artiklit 7 muudetakse järgmiselt:

a) punkti 1 esimene lause asendatakse järgmisega:

"Liikmesriigid saadavad hiljemalt iga aasta 15. märtsiks ja 30. septembriks komisjonile programmide esialgse loetelu, kavandatud rakendusorganid ja väljavalitud programmi koopia.";

b) lõike 3 esimene lõik asendatakse järgmisega:

"Pärast määruse (EÜ) nr 2826/2000 artikli 6 lõike 3 kolmandas lõigus osutatud lõplikus loetelus olevate programmide kontrollimist otsustab komisjon hiljemalt 31. mail ja 15. detsembril, milliste programmide rahastamisel ta saab käesoleva määruse III lisas esitatud soovituslike eelarvete alusel osaleda."

3. III lisa muudetakse vastavalt käesoleva määruse lisale.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. november 2002

Komisjoni nimel

komisjoni liige

Franz Fischler

[1] EÜT L 328, 21.12.2000, lk 2.

[2] EÜT L 17, 19.1.2002, lk 20.

[3] EÜT L 173, 3.7.2002, lk 4.

--------------------------------------------------

LISA

Määruse (EÜ) nr 94/2002 III lisa muudetakse järgmiselt.

1. Jaotis pealkirjaga

"Teave ühenduse kaitstud päritolunimetuste (KPN), kaitstud geograafiliste tähiste (KGT) ja garanteeritud traditsiooniliste eritunnuste (GTE) ning vastavate logode kohta"

asendatakse järgmisega:

"1. OLUKORRA ÜLEVAADE

Ühenduse 1996.–1998. aasta teabekampaaniaga tehti esimesed sammud selleks, et teavitada avalikkust kahest eritunnustega toiduainete kaitsmiseks ettenähtud ühenduse süsteemist, nende tähendusest ja eelistest ning suurendada kõnealuste toodete kaubanduslikku väärtust.

Selle kampaania lühikest kestust silmas pidades on asjakohane parandada praegu rohkem kui 600 ühenduse toodet hõlmavate nimetuste tunnustamist, kohaldades selleks jätkuvalt meetmeid kõnealuste toodete tähenduse ja eeliste reklaamimiseks. See teave hõlmab ka sellel eesmärgil loodud ühenduse logosid, eelkõige 1998. aastal loodud kaitstud päritolunimetuste ja kaitstud geograafiliste tähiste logosid.

2. EESMÄRGID

- Pakkuda mitmekülgset teavet kvaliteedisüsteemi ja selle tõhususe kohta registreeritud toodete kaitsmisel ja nende kaubandusliku väärtuse tõstmisel,

- tutvustada põllumajandussaaduste ja -toodete ning toiduainete kvaliteedisüsteemide sisu ja euroopalikku eripära ühest või mitmest liikmesriigist pärit toodet ja korraga mitut toodet tutvustavate kampaaniate abil,

- ergutada ühenduse kvaliteedisüsteemiga veel hõlmamata toojaid/töötlejaid sellist süsteemi kasutama ja täitma selleks erinevate registreeritud toodete jaoks kehtestatud spetsifikatsioone,

- soodustada nõudlust asjaomaste toodete järele, teavitades tarbijaid ja levitajaid kvaliteedisüsteemidest, nende tähtsusest ja eelistest, logodest ja tingimustest, mille alusel tähiseid antakse ning vastavatest kontrollidest ja järelevalvest.

3. PEAMISED SIHTGRUPID

- Tootjad ja töötlejad ning nende ühendused,

- levitajad (selvehallid, hulgimüüjad, jaemüügipunktid, restoranid) ja nende ühendused,

- tarbijad ja nende ühendused,

- arvamuskujundajad.

4. PEAMINE SÕNUM

- Tootel/toodetel on eriomadused, mis seostuvad selle/nende kaitstud geograafilise päritoluga (KPN/KGT), eelkõige elementide osas, mis õigustavad selle/nende seostamist geograafilise keskkonna/geograafilise päritolu ja nende maine/tuntusega. Eelistatakse ühe või mitme liikmesriigi poolt esitatud mitut toodet hõlmavaid kampaaniaid,

- tootel/toodetel on olenemata tootmiskohast teatava traditsioonilise tootmismeetodiga seotud eritunnused (GTE),

- kvaliteediaspektid (ohutus, toiteväärtus ja maitse, jälgitavus),

- asjaomaste toodete mitmekesisus, rikkus ning lõhn ja maitse,

- mõningate kaitstud päritolunimetuste, kaitstud geograafiliste tähiste või garanteeritud traditsiooniliste eritunnustega varustatud toodete esiletõstmine eritunnustega toiduainete kaubandusliku edukuse näidetena,

- süsteemi eesmärgid: kaitsta registreeritud tooteid ja suurendada nende kaubanduslikku väärtust, eelkõige kaitstud tähiste usurpeerimise ja imiteerimise vastu võitlemine.

5. PEAMISED KANALID

- Elektroonilised kanalid (veebisaidid),

- suhtekorraldus meediaga (erialane, naistele suunatud ja kulinaariaalane ajakirjandus),

- kontaktid tarbijate ühistutega,

- teave müügikohtades,

- audiovisuaalne meedia,

- kirjalikud dokumendid (infolehed, brošüürid jne),

- osalemine messidel ja näitustel,

- reklaam erialaväljaannetes,

- ühe või mitme liikmesriigi esitatud programmide puhul KPN/KGT/GTE ühenduse süsteemidest teavitamine ja sellealane koolitus.

6. PROGRAMMI KESTUS

24–36 kuud, eesmärgid on seatud igaks etapiks.

7. SOOVITUSLIK EELARVE

4 miljonit eurot."

2. Jaotis pealkirjaga

"Mahepõllumajanduslik tootmine"

asendatakse järgmisega:

"1. OLUKORRA ÜLEVAADE

Mahepõllundustoodete tarbimine on eriti populaarne linnades, kuid nende toodete turuosa on veel suhteliselt väike.

Tarbijate ja teiste huvitatud isikute teadlikkus mahepõllumajanduse eripärast on endiselt suhteliselt madal.

2. EESMÄRGID

- Soodustada mahepõllundustoodete tarbimist,

- suurendada tarbijate, põllumajandustootjate, töötlejate ja turustajate teadlikkust mahepõllundusest ja selle toodetest,

- teavitada laiemat avalikkust mahepõllumajandusliku tootmise jaoks kehtestatud ühenduse eeskirjadest, läbiviidavatest kontrollidest ja ühenduse logost.

3. PEAMISED SIHTRÜHMAD

- Tarbijad üldiselt ja konkreetsed tarbijate sihtrühmad,

- põllumajandustootjad, töötlejad, turustajad (selvehallid, hulgimüüjad, toitlustajad ja sööklad, müügikohad),

- arvamuskujundajad.

4. PEAMINE SÕNUM

- Mahepõllundustooted on looduslikud, kaasaegse igapäevaeluga kohandatud tooted, mille tarbimist nauditakse. Mahepõllundustoodete kasvatamisel kasutatakse keskkonnasõbralikke tootmismeetodeid. Nende toodete tootmisel ja jälgimisel kohaldatakse rangeid eeskirju. Toodete vastavust kontrollivad kogu toiduahela ulatuses sõltumatud asutused ja ametivõimud,

- teave ühenduse logo kohta (mida võib esitada koos teabega liikmesriikides kasutusele võetud ühistest logodest, tingimusel et nende suhtes kohaldatakse rangemaid tingimusi kui ühenduse logo suhtes).

(Sõnum peab olema hästi läbimõeldud ja positiivne; tarbijatele suunatud sõnumites tuleb võtta arvesse eri sihtrühmade erinevaid tarbimisharjumusi.

Sõna "orgaaniline" ja selle vaste teistes keeltes on toiduainete puhul seadusega kaitstud. Ühenduse logo on nende mahepõllundustoodete sümbol, mis on tuntud kogu Euroopa Liidus ja osutab sellele, et tooted vastavad rangetele tootmispõhimõtetele ja neid on põhjalikult kontrollitud.)

5. PEAMISED KANALID

- Elektroonilised kanalid (näiteks veebisaidid) ja audiovisuaalne meedia,

- infotelefonid,

- suhtekorraldus meediaga (nt erialaajakirjad, naistele suunatud ajakirjandus, toiduainetööstuse alane ajakirjandus, raadio- ja televisioonisaated mahepõllundustoodetest või kokandusest),

- kontaktid arstide, toitumisspetsialistide ja teiste erialarühmadega,

- teave müügikohtades ja tutvustused,

- kirjalikud dokumendid (infolehed, brošüürid jne),

- reklaam ajakirjanduses ja erialaväljaannetes.

6. PROGRAMMI KESTUS

12–36 kuud, eelistades mitmeaastaseid programme, mille igaks etapiks on sätestatud eesmärgid.

7. SOOVITUSLIK EELARVE

6 miljonit eurot."

--------------------------------------------------